   لاهور (ويب ڊيسڪ) پاڪستان ڪرڪيٽ بورڊ ۽ قومي ٽيم جي بيٽنگ ڪوچ يونس خان گڏيل اتفاق راءِ سان رستا ڌار ڪري ڇڏيا. پي سي بي طرفان جاري ڪيل پڌرائيءَ ۾ چيو ويو آهي ته يونس خان بورڊ کان عليحدگيءَ جو اعلان ڪيو آهي. بورڊ جي چيف ايگزيڪيوٽو وسيم خان پڌرائيءَ ۾ چيو ته يونس خان جهڙي قدآور ۽ تجربي ڪار شخصيت کي وڃائڻ افسوسناڪ آهي، ڌرين ڊگهي مشاورت کانپوءِ گڏيل اتفاق راءِ سان رستا ڌار ڪرڻ جو فيصلو ڪيو آهي. هن چيو ته بيٽنگ ڪوچ جي حيثيت سان يونس خان جي خدمتن جو اعتراف ڪيون ٿا، اميد ته هو پنهنجي تجربي ۽ قابليت سان مستقبل ۾ به دستياب هوندو. پاڪستان ڪرڪيٽ بورڊ ۽ يونس خان ان معاملي تي وڌيڪ ڪنهن تبصري کان پاسو ڪرڻ تي به اتفاق ڪيو آهي. واضح رهي ته يونس خان کي گذريل سال نومبر ۾ ٻن سالن لاءِ قومي ٽيم جو بيٽنگ ڪوچ مقرر ڪيو ويو هو. يونس خان طرفان عهدو ڇڏڻ کانپوءِ قومي ٽيم کي انگلينڊ جي دوري ۾ بيٽنگ ڪوچ جون خدمتون نه ملنديون پر ويسٽ انڊيز دوري تائين يونس خان جي متبادل جو فيصلو ڪيو ويندو.